
Til Robin Rue, min fryktløse agent og en sann venn

DE FIRE HUSENE I MIDGARD

Som vedtatt i 33 V.T. av imperiets senat i Den evige by.

JORDENS OG BLODETS HUS

Hamskiftere, mennesker, hekser, vanlige dyr og mange andre som Ktona kaller på, samt noen som er utvalgt av Luna.

HIMMELENS OG LUFTENS HUS

Engler, feer, elementvesener, ånder* og dem som er velsignet av Solas, samt noen Luna ser nåde i.

DE MANGE VANNS HUS

Elveånder, vannfolk, sjøuhyrer, nymfer, kelpier, nøkker og andre som Ogenas våker over.

ILDENS OG SKYGGENS HUS

Halvdemoner, dødbringere, skrømt, vampyrer, draki, drager, nekromantikere og mange ugudelige og navnløse ting som selv ikke Urd er i stand til å se.

*Åndene ble kastet ut av huset sitt etter sin medvirkning i fallet og regnes nå som laverestående vesener, men mange av dem nekter å akseptere dette.


PROLOG

Sofie hadde holdt ut i dødsleiren i Kavalla i to uker nå.

Vaktene var varger alle sammen, men de hadde ikke fått ferten av henne. Alt hadde gått som planlagt. Etter mange dager i kvegvognen maskerte stanken den avslørende lukten av blodet hennes, selv når de førte henne og de andre fra en murbygning til en annen. Leiren var et nytt Hel, men bare en miniatyrutgave av det asteriene planla å gjøre hvis krigen fortsatte.

Stanken hadde etset seg inn i huden etter to uker her. Den lurte selv den skarpe luktesansen til vargene. I frokostkøen i morges sto hun bare et par meter fra en vakt, og han merket ikke noe uvanlig.

Det var en liten seier, og i situasjonen hun befant seg i, var hun glad for den.

Ophion-opprørerne hadde mistet halvparten av basene sine, og flere kom til å falle snart. Men nå var det bare to steder hun brydde seg om. Dette og havnen i Servast, dit hun hadde tenkt seg i kveld. Alene ville hun klart det lett, selv til fots. Hun kunne veksle mellom å være menneske og vane, og var ett av de få menneskene som hadde tatt Spranget. Det var én av de få fordelene hun hadde.

Teknisk sett gjorde det å ha gjennomført Spranget henne til vane. Det ga henne et langt liv og fordelene som fulgte med det, noe menneskefamilien hennes aldri kom til å få. Hun ville sannsynligvis ikke tatt Spranget hvis ikke foreldrene hadde oppmuntret henne til det. Evnen til å heles raskt betydde ekstra beskyttelse i en verden som var utformet for å drepe sånne som henne. Så hun hadde gjennomført Spranget i det skjulte, i et ulovlig Sprang-senter i en bakgate. En glupsk satyr hadde vært ankeret hennes, og prisen for ritualet var å gi fra seg førstelyset. I årene som fulgte, hadde hun lærte å bruke menneskeligheten sin som en kappe, både innvendig og utvendig. Hun hadde kanskje alle trekkene til en vane, men hun kom aldri til å være vane. Ikke i hjertet og sjelen.

Men i kveld slapp hun gjerne løs litt av det monsteret.

Det kom ikke til å bli noen enkel reise. Det skyldtes de små skikkelsene som satt på huk bak henne, i gjørmen foran piggtrådgjerdet.

Fem gutter og seks jenter som broren på tretten år passet på, som en gjeter passer på en saueflokk. En vennlig, menneskelig solprest hadde hjulpet Emile med å få dem ut av sovesalen. Han holdt utkikk ved skuret ti meter unna.

Barna var magre og grå i huden. Øynene var for store og blikket uten håp.

Sofie trengte ikke å vite hvordan de hadde havnet her. Det var nok på samme måte som henne. De hadde foreldre som hadde deltatt i opprøret og ble oppdaget eller angitt. I hennes tilfelle var det det sistnevnte.

Det var ren flaks at vargene ikke hadde slått klørne i Sofie også. For tre år siden hadde hun vært på universitetsbiblioteket og studert sent sammen med noen venner. Da hun kom hjem etter midnatt, oppdaget hun de knuste vinduene, den splintrede inngangsdøren og spraymalingen på utsiden av det anonyme forstadshuset deres. OPPRØRERSØPPEL. Hun hadde satt på sprang. Vargen som holdt vakt ved inngangsdøren, oppdaget henne ikke. Det kunne hun bare takke Urd for.

Senere fikk hun vite at foreldrene var døde. De ble torturert til de ikke tålte mer – av Hinden eller de topptrente forhørslederne hennes. Varger, de også. For å få tak i rapporten om dem måtte Sofie jobbe seg opp kommandolinjen i Ophion, det tok flere måneder. Rapporten avslørte også at besteforeldrene var blitt overført til Bracchus-leiren i nord. Der var de blitt stilt på rekke med andre eldre. Så ble de skutt, og likene slengt i en massegrav.

Og når det gjaldt broren … Hun hadde ikke funnet ut noe om Emile før nylig. I årevis hadde hun samarbeidet med Ophionopprørerne i bytte mot informasjon om ham og familien. Det hun hadde gjort for dem, plaget henne. Spionasje, alle hun hadde drept for å få tak i den informasjonen Ophion ville ha. Alt dette tynget sjelen som en blykappe.

Men til slutt hadde hun tydeligvis gjort nok for dem. De fortalte henne at Emile var sendt hit, og mot alle odds hadde han overlevd. Endelig visste hun hvor han var. Å få overkommandoen til å la henne dra hit hadde vært enda en utfordring.

Til slutt måtte Pippa sette foten ned. Hun var en trofast og dedikert soldat for dem og leder av eliteenheten Lysfall. Overkommandoen hørte på henne. Særlig nå som Ophion hadde mistet så mange. Sofie, derimot, som bare nesten var menneske … Hun var en ressurs, men med vane-blod i årene kom de aldri til å stole fullt og helt på henne. Derfor trengt hun Pippa av og til. Akkurat som Pippas Lysfall-oppdrag iblant trengte kreftene til Sofie.

Det var ikke fordi de var venner at Pippa hadde hjulpet henne. I opprørsnettverket til Ophion var det ingen som var venner, det hadde Sofie en klar følelse av. Men Pippa var opportunist, og hun visste hva hun hadde å vinne hvis ting gikk som planlagt. Hvilke dører som ville åpne seg for henne i overkommandoen hvis Sofie lyktes og kom tilbake.

En uke etter at de hadde godkjent planen, dro Sofie til Kavalla. Det hadde gått over tre år siden familien hennes ble bortført.

Hun ventet til en vargpatrulje kom forbi og snublet i veien for dem, bare en kilometer fra leiren. De fant umiddelbart de falske opprørsdokumentene hun hadde gjemt i frakken. Men hun skjulte noe annet også. Det kunne være den siste brikken i kampen mot asteriene.

Informasjon som kunne gjøre slutt på krigen. Men det visste de ikke.

Før hun dro til Kavalla, hadde hun fullført oppdraget hun hadde forberedt seg til i årevis. Da Ophion fant ut av det, var det allerede for sent. Før vargene fant henne, passet hun på at Pippa og Ophion visste det. At hun satt på den informasjonen. Hun brukte den som pressmiddel. Nå kunne de ikke bryte løftet om å hente henne og Emile. Hun kom til å få svi for det.

Men det fikk bli senere.

Vargpatruljen hadde forhørt henne i to dager. Så slengte de henne i kvegvognen sammen med de andre. De trodde at hun var en lettlurt menneskejente som hadde fått dokumentene av en kjæreste som utnyttet henne.

Hun hadde studert teater tidligere, men hadde aldri trodd hun skulle få bruk for det. At hun skulle høre stemmen til yndlingsprofessoren som vurderte skuespillet hennes mens noen rev ut neglene henne. Eller at hun skulle late som om hun tilsto, med like mye oppriktighet som hun hadde vist på scenen i sin tid.

Hun hadde brukt skuespillerevnene på overkommandoen også, og lurte på om de skjønte det.

Men det var heller ikke noe hun trengte å bekymre seg for, i hvert fall ikke før i morgen. Det eneste som betydde noe i kveld, var å gjennomføre den desperate planen hun hadde lagt. Hvis hun ikke var blitt forrådt, hvis overkommandoen ikke hadde innsett sannheten, ville det vente en båt tre mil unna. Den skulle få dem ut av Pangera. Hun kikket på barna rundt seg og ba til gudene om at båten hadde plass til flere. Hun hadde sagt de ville bli tre stykker.

Den første halvannen uken i Kavalla ventet hun på å få et glimt av broren. En anelse om hvor i den enorme leiren han kunne være. Og så, for noen dager siden, hadde hun sett ham i matkøen. For å skjule sjokket, gleden og sorgen måtte hun late som om hun snublet.

Han var blitt like høy som faren deres. Hengslete, bare skinn og bein, og ikke den friske trettenåringen han burde ha vært. Men ansiktet var det samme, selv om det viste de første tegnene til at han begynte å bli en voksen mann.

I kveld hadde hun grepet sjansen og sneket seg inn på sovesalen hans. Til tross for de tre årene og alle lidelsene de hadde gjennomlevd, kjente han igjen henne med det samme. Hun ville tatt ham med seg i samme øyeblikk, men så ba han henne om å ta med de andre også.

Nå satt tolv barn på huk bak henne.

Alarmen kom snart til å ule. De hadde forskjellige sirener for alt mulig her, hadde hun funnet ut. De signaliserte vekking, måltider og tilfeldige inspeksjoner.

Gjennom tåken lød det sørgmodige skriket til en fugl. Kysten er klar.

Hun ba en stille takkebønn til solpresten og guden han tjente, og grep tak i det strømførende gjerdet med den lemlestede hånden. Hun så ikke på fingrene der neglene var borte, eller på sårene, kjente ikke hvor følelsesløse og stive hendene var. Ikke mens kraften i gjerdet knitret gjennom henne.

Den strømmet inn i henne og ble til henne. Hun kunne bruke den som hun ville.

Med tankekraft sendte hun kraften tilbake i gjerdet. Fingertuppene gnistret der de krøllet seg mot metallet. Under hånden ble metallet først oransje og så rødt.

Hun førte hånden nedover. Den var så varm at den skar en flenge i metallet og piggtråden. Emile hvisket til de andre så de ikke skulle skrike. «Heks», hørte hun en av guttene mumle.

Mennesker fryktet ofte de som hadde slike vane-evner, hunnene som innehadde så voldsomme krefter. Men det var ikke kreftene til en heks som strømmet gjennom henne. Det var noe mye sjeldnere. Men det sa hun ingenting om.

Jorden var kald mot hånden da hun skar opp den nederste delen av gjerdet. Hun dro de to delene fra hverandre, men bare så vidt nok til at de kunne komme seg gjennom. Barna listet seg fremover, men hun gjorde tegn til at de skulle stanse. Hun studerte terrenget på den andre siden av gjerdet. Det var ingen på veien som skilte leiren fra bregner og høye furutrær.

Men det var bakfra trusselen ville komme. Hun snudde seg mot vakttårnene, som var plassert i hjørnene av leiren. Derfra holdt vakter med snikskyttergeværer øye med veien.

Hun trakk pusten, og kraften hun hadde sugd ut av gjerdet, fikk henne til å skjelve igjen. På den andre siden av leiren eksploderte lyskasterne i et gnistregn. Vaktene snudde seg mot det og ropte noe.

Hun presset gjerdet mer opp. Det var tungt, og metallet bet i håndflatene. Hun stønnet at barna skulle løpe, løpe, løpe …

De små skyggene skyndte seg gjennom gjerdet, over den gjørmete veien og forsvant inn i de tette bregnene ved den bratte kløften på den andre siden. Barnas lysegrå uniformer var slitte og flekkete. De syntes for godt i lyset fra månen, som nesten var full. Bakerst gikk Emile. Han var så lang og knoklete. Det var fremdeles like sjokkerende for henne som kreftene hun hadde.

Hun ville helst ikke tenke på det. Hun løp etter ham. Matmangelen, det tunge arbeidet og all elendigheten på dette stedet hadde tappet henne for krefter. Steiner i gjørmen skar seg inn i de bare føttene, men smerten kjentes fjern da hun betraktet de bleke ansiktene som tittet frem fra bregnene. «Skynd dere, skynd dere, skynd dere», hvisket hun.

Det var grenser for hvor lenge bilen kunne vente.

En av jentene kom seg på beina og satte kursen mot skråningen bortenfor. Hun svaiet, men Sofie grep tak i den magre skulderen og holdt henne oppe. De vaklet av gårde. Bregnene streifet borti beina deres, og røtter viklet seg rundt føttene. Fortere. De måtte bevege seg fortere …

En sirene ulte.

Denne hadde hun ikke hørt før, men hun skjønte hva den betydde: Noen har rømt.

Lyset fra lommelykter flakket mellom trærne idet Sofie og barna kom opp på toppen av skråningen. De falt halvveis ned i en kløft full av bregner. Vargene var i menneskeham. Det var bra, for da så de ikke så godt i mørket. Men det var dårlig nytt også, for da hadde de våpen.

Sofie pustet tungt, men konsentrerte seg og sendte kraften bakover. Lommelyktene ble mørke. Selv førstelyset kunne ikke stå imot kreftene hennes. Hun hørte aggressive rop fra hannene.

Hun skyndte seg forrest i gruppen, mens Emile stilte seg bakerst og sørget for at alle var med. Stoltheten svulmet i brystet, selv om den var blandet med frykt.

Hvis de ble tatt, ville de aldri komme tilbake til leiren i live.

Hun løp opp den bratte skrenten. Det sved i lårene. Hvor slitne barna var, orket hun ikke å tenke på. De tynne beina så knapt ut til å kunne bære dem. Da de nådde bakketoppen, ulte vargene. En umenneskelig lyd fra menneskestrupene deres. Det var et jaktsignal.

Hun tvang barna fremover. Tåke og bregner og trær og steiner …

En av guttene falt sammen, og Sofie løftet ham opp og bar ham. De spinkle hendene grep tak i overdelen på uniformen hennes.

Skynd deg, skynd deg, skynd deg …

Og så var de ved veien og varebilen. Agent Sølvbue hadde ventet på dem.

Hva han egentlig het, visste hun ikke. Hun hadde nektet ham å fortelle henne det, selv om hun ante hva og hvem han var. Men for henne kom han alltid til å være Sølv. Og han hadde ventet på dem.

Han hadde sagt at han ikke kom til å gjøre det, at Ophion ville drepe ham fordi han forlot oppdraget han var på. Pippa ville drepe ham eller beordre en av Lysfall-soldatene til å gjøre det.

Men han hadde blitt med Sofie og gått under jorden i disse to ukene. I går kveld hadde hun sendt ut en krusning av førstelys for å be ham om å være her om tjuefire timer. Det var det eneste signalet hun våget å sende, med alle vanene som lusket rundt i dødsleiren.

Hun hadde sagt at han ikke måtte bruke kreftene sine. Det ville gjort dette mye tryggere og enklere, men også tappet ham for krefter de trengte for å flykte. Og nå trengte hun at han hadde alle kreftene i behold.

Ansiktet til Sølv lyste blekt i måneskinnet. Han var kledd i imperiets uniform, som han hadde stjålet, og håret var bakoverkjemmet, som hos en forfengelig offiser det gikk tretten av på dusinet. Han skar en grimase mot Emile og så deretter på de elleve ungene, mens han regnet ut hvor mange som fikk plass i den unnselige, hvite varebilen.

«Alle», sa Sofie og løp mot bilen. Stemmen var sår. «Alle sammen, Sølv.»

Han skjønte det. Han hadde alltid forstått henne.

Med overnaturlig eleganse hoppet han ut av bilen og åpnet bakdørene. Et minutt senere satt hun klemt inntil Sølv foran i bilen. Hun kjente kroppsvarmen hans gjennom de slitte klærne og klarte nesten ikke å puste da han tråkket på gasspedalen. Han strøk tommelen over skulderen hennes, igjen og igjen. Som om han ville forsikre seg om at hun var der og hadde klart det.

Ingen av barna sa noe, og ingen av dem gråt, heller.

Mens varebilen suste av gårde gjennom natten, lurte hun på om de fortsatt var i stand til det.

Etter en halv time kom de til havnebyen Servast.

Hun lente seg mot Sølv. Med blikket festet på den humpete, svingete landeveien sørget han for at barna fant maten som lå i posene bak i bilen. Det var bare mat til tre, men barna visste å klare seg med lite og fordelte den rettferdig mellom seg. Sølv sørget for at Sofie også spiste. To uker i leiren hadde nesten ødelagt henne. Hun skjønte ikke hvordan barna hadde overlevd i månedsvis, i årevis. Broren hadde overlevd i tre år.

«Hinden er i nærheten», sa Sølv lavt idet de rundet en skarp sving. «Jeg fikk beskjed om at hun var i Alcene i morges.» Det var en liten by bare to timer unna. Den var ett av de viktige depotene langs Ryggraden, nettverket av jernbaner fra nord til sør, som forsynte imperietroppene med ammunisjon og forsyninger. «Spionene våre tror hun er på vei hitover.»

Det kvernet i magen til Sofie mens hun tok på seg klærne og skoene Sølv hadde tatt med til henne. «Da får vi håpe at vi når kysten før henne.»

Han nikket.

«Og Pippa?» tok hun sjansen på å spørre.

En muskel i kjeven hans vibrerte. Han og Pippa var rivaler. I flere år hadde de knivet om å komme inn i den innerste sirkelen i overkommandoen. Han hadde kalt Pippa en gal fanatiker mer enn én gang. Når Lysfall-enheten hennes utførte et angrep, overlevde ingen. Men Sofie forsto hvor dedikert Pippa var. Tross alt ble Sofie ofte tatt for å være fullblods menneske selv. Hun visste hvordan mennesker ble behandlet. Hvordan vanene hadde behandlet Pippa hele livet, antakelig. Det var noen ting, noen opplevelser, som Sølv aldri kom til å forstå.

«Vi har ikke hørt noe fra henne», sa han. «Jeg håper hun er der hun lovet å være.» Ordene dryppet av misbilligelse og mistillit.

Sofie sa ikke noe mer mens de kjørte videre. Hun ville ikke fortelle ham om opplysningene hun hadde fått tak i. Uansett hva han hadde gjort og betydd for henne, til tross for de alle timene de hadde tilbrakt sammen der, kropp og sjel taust smeltet sammen. Hun ville ikke fortelle noen om det, før overkommandoen holdt det de hadde lovet.

Asteriene hadde nok innsett hva hun hadde oppdaget. De hadde sendt Hinden etter henne for å hindre henne i å si det til noen andre.

Men den mest umiddelbare trusselen var vargene, og for hver kilometer de nærmet seg Servast, tok de innpå som blodhunder på sporet. Sølv kikket stadig i bakspeilet. Det fortalte henne at han også skjønte det.

De kunne nok ta seg av en håndfull ulver sammen, for det hadde de gjort før. Men siden de hadde flyktet fra Kavalla, kom det til å være mer enn en håndfull. Langt flere enn de kunne overleve et sammenstøt med.

Sofie hadde forberedt seg på den muligheten. Hun hadde gitt kommunikasjonskrystallen tilbake til overkommandoen før hun dro til Kavalla. Den dyrebare og eneste kommunikasjonslinjen de hadde til sin mest verdifulle spion. Hun visste at de kom til å holde den lille kvartsbiten trygg, og at Sølv ville holde Emile trygg. Det hadde han lovet henne.

Da de steg ut av varebilen, lå tåken tett over de smale bryggene i Servast og det kjølige, nattemørke Haldrenhavet. Den omsluttet de gamle steinhusene i havnebyen. Førstelyset flakket i de få lyktestolpene i brosteinsgatene. Det var ingen lys å se bak vindusskoddene, og ikke en eneste bil eller fotgjenger rørte seg i de lange skyggene og tåken.

Det var som om gatene i Servast var blitt tømt før de kom. De som bodde her, var for det meste fattige fiskere, både mennesker og vaner tilknyttet De mange vanns hus. Det var som om de hadde forskanset seg innendørs, som om et eller annet instinkt fortalte dem at de ikke burde gå ut i tåken.

For i kveld var vargene ute og jaktet.

Sølv ledet an. Han hadde på seg en kaps som håret stakk frem under. Blikket sveipet hit og dit, og han hadde pistolen lett tilgjengelig langs siden. Hun hadde sett ham drepe effektivt med kraften sin, men noen ganger var det lettere med pistol.

Emile holdt seg tett inntil Sofie mens de snek seg bortover de trange gatene og gjennom de tomme markedene. Hun følte at folk holdt øye med dem bak de lukkede skoddene, men ingen åpnet døren og tilbød dem hjelp.

Det fikk være det samme. Så lenge båten ventet der den skulle være, kunne verden dra til Hel.

Heldigvis lå Bodegraven der, på tomgang i enden av en lang brygge tre kvartaler lenger frem. De sølvgrå bokstavene lyste mot det svarte skroget. Noen førstelys skinte fra kuøynene på den lille damperen, men på dekk var det stille. Emile gispet, som om den var et syn sendt av Luna.

Resten av Ophion-båtene lå forhåpentligvis utenfor havnen, klare til å komme dem til unnsetning. Overkommandoen hadde lovet henne det i bytte mot den verdifulle ressursen hun hadde gått inn i leiren for å hente. De brydde seg ikke om at den ressursen var broren hennes, bare at han kunne gjøre det hun hadde sagt han kunne.

Hun lot blikket gli over gatene, havnen og himmelen.

Kraften i blodårene dunket i takt med hjertet. En rytme oppå den andre. En dødstromming, en sjeleringing. En advarsel.

De måtte dra nå.

Hun skulle til å gå, men den brede hånden til Sølv grep tak i skulderen hennes.

«De er her», sa han, med aksent fra nord. Med de skarpe sansene sine merket han vargene bedre enn henne.

Hun studerte de skrå hustakene, brosteinene og tåken. «Hvor nær?»

Redselen sto skrevet over det kjekke ansiktet til Sølv. «Overalt. De er faen meg overalt.»

Det var bare tre kvartaler som skilte dem fra redningen. Rop ga gjenlyd mellom steinbygningen et kvartal unna. «Der! Der!»

Hun hadde ett hjerteslag å bestemme seg på. Emile stoppet nølende. Frykten lyste i de mørke øynene hans.

Ikke mer frykt. Ikke mer smerte.

«Løp!» hveste hun til Sølv. Han strakte seg etter pistolen, men hun dyttet vekk hånden hans. «Få ungene i båten og dra», sa hun heftig. «Jeg holder vargene unna og møter deg der.»

Noen av barna var på vei mot kaia allerede. Emile ventet. «Løp!» gjentok hun. Sølv rørte ved kinnet hennes. Berøringen var silkemyk. Så spurtet han etter barna og brølte at kapteinen skulle starte motoren. Hvis de ikke dro nå, kom ingen av dem til å overleve.

Hun snudde seg mot Emile. «Gå om bord i båten.»

Han sperret opp øynene. Det var øynene til moren deres. «Men hvordan skal du …»

«Jeg skal finne deg igjen, Emile. Jeg lover. Husk alt jeg har fortalt deg. Løp.»

Hun omfavnet den hengslete, magre kroppen og trakk inn lukten av ham, gjemt under den sure stanken av skitt og avfall fra leiren. Så vaklet Emile bortover. Han snublet nesten da han merket kraften som bygget seg opp i fingertuppene hennes.

«Sørg for at de får svi», sa han lavt.

Hun lukket øynene og gjorde seg klar. Kraften bygde seg opp. I kvartalet rundt henne slo alle lysene seg av. Da hun åpnet øynene i mørket, hadde Emile kommet frem til bryggen. Sølv ventet ved rampen. Han vinket i lyset fra den ene gatelykten som fortsatt var tent. Blikket hennes møtte hans.

Hun nikket én gang, i håp om at det skulle meddele ham alt hun hadde på hjertet. Så satte hun kursen mot hylene til vargene.

Sofie løp inn i det gylne frontlyset fra fire biler. De var utstyrt med symbolet til asteriene, SPQM og kransen av sju stjerner. De var fulle av varger i uniform og med pistol i hånden.

I det fremste kjøretøyet satt en hunn med gyllent hår. Sofie la merke til henne med det samme. Rundt halsen hennes glitret en sølvring.

Det var Hinden.

Hamskifteren hadde to snikskyttere ved siden av seg i den åpne bilen. De hadde geværet rettet mot Sofie. Selv i mørket glitret håret til Lidia Cervos, og det vakre ansiktet var urørlig og iskaldt. De ravgule øynene betraktet Sofie. Hun smilte selvtilfreds, triumferende.

Det smalt fra geværene deres. Sofie kastet seg rundt et hjørne. Knurringen fra vargene til Hinden buldret i tåken bak henne. Hun stormet inn i selve Servast, bort fra havnen, bort fra båten og barna, bort fra Emile.

Sølv kunne ikke bruke kreftene sine til å få tak i henne nå. Han visste ikke hvor hun var.

Hun pustet tungt mens hun løp bortover de øde, mørke gatene. Signalhornet på båten gjallet gjennom nattetåken, som om det ba henne om å skynde seg.

Som et svar lød en håndfull overnaturlige hyl bak henne. De nærmet seg.

Noen av dem hadde skiftet til ulveham.

Et sted i nærheten skrapte klør mot fortauet. Sofie bet tennene sammen og styrtet bortover et annet smug, mot det eneste stedet der kartene hun hadde studert, tydet på at hun hadde en sjanse. Skipshornet lød igjen, en siste advarsel om at de dro.

Hvis hun bare kunne komme seg litt lenger inn i byen …

Skarpe hjørnetenner glefset bak henne.

Fortsett å løpe. Ikke bare vekk fra vanene som var i hælene på henne, men også fra snikskytterne som ventet på å få henne i siktet. Og fra Hinden, som sikkert visste hva Sofie hadde funnet ut. Hun burde sikkert ha følt seg smigret over at selveste Hinden hadde kommet for å ta seg av henne.

Det lille torget dukket opp foran henne, og Sofie stormet mot fontenen i midten. Hun sendte en stråle av kraft rett mot den, og den skar gjennom stein og metall til vannet sprutet. Den ble til en geysir som dekket torget. Vargene strømmet til fra de omkringliggende gatene. Vannet skvatt da de løp ut på torget, og mens de nærmet seg henne, skiftet de tilbake til menneskeham.

Sofie stanset opp midt på det oversvømte torget.

Vargene i menneskeham var i uniform. Det glitret i små sølvpiler på kragen, én for hver opprørsspion de hadde knekt. Magen til Sofie vrengte seg. Det var bare én type varger som bar de sølvpilene. Den skarpeste eliteavdelingen blant hamskifterne, Hindens egne vakter.

Fra havnen lød en plystrelyd. Den var både en advarsel og en avskjed.

Sofie hoppet opp på kanten av fontenen og smilte til vargene som nærmet seg. De kom ikke til å drepe henne. Hinden ville avhøre henne. Men dessverre for dem visste de ikke hva Sofie egentlig var. Ikke et menneske og ikke en heks heller.

Kraften hun hadde bygd opp i havnen, foldet seg ut.

Knitrende energi krøllet seg rundt fingertuppene og mellom de korte, brune hårstråene. Da forsto en av vargene hva det var han så. Han husket det nok fra mytene som vanene hvisket til barna sine.

«Hun er en jævla tordenfugl!» brølte vargen. I det samme slapp Sofie løs kraften mot vannet som flommet over torget, og vargene som sto til anklene i det.

De hadde ikke en sjanse.

Da elektrisiteten som gled over steinene, sluknet, satte Sofie kursen mot havnen. Hun så knapt på de rykende kadavrene som lå igjen i vannet. Sølvpilene på kragene var hvitglødende.

Båten fløytet igjen, hun kunne fremdeles klare det.

Hun peste og løp gjennom vannet, over det oversvømte torget.

Vargen hadde bare hatt halvveis rett. Hun var delvis tordenfugl. Oldemoren hadde fått barn med et menneske for lenge siden, før hun ble henrettet. Gaven var mer legende enn sannhet nå for tiden. Den hadde dukket opp igjen i Sofie.

Det var derfor opprørerne så desperat ville ha henne på sin side og sendte henne på så farlige oppdrag. Det var derfor Pippa satte pris på henne. Sofie luktet som et menneske og ble tatt for å være et, men i blodårene lurte en kraft som kunne drepe på et øyeblikk. Asteriene hadde prøvd å utrydde tordenfuglene for lenge siden. Hvordan oldemoren hadde klart seg, hadde Sofie aldri fått vite, men etterkommerne holdt slektslinjen hemmelig. Hun hadde holdt det hemmelig.

Inntil den dagen for tre år siden da familien hennes ble bortført og drept. Da oppsøkte hun den nærmeste Ophionbasen og viste dem hva hun kunne gjøre. Og fortalte dem hva hun ville at de skulle gjøre til gjengjeld.

Hun hatet dem, nesten like mye som hun hatet asteriene og den verdenen de hadde skapt. I tre år hadde Ophion lokket med at de kunne fortelle henne hvor Emile var. De hadde lovet å finne ham og hjelpe til med å befri ham hvis hun bare kunne utføre ett oppdrag til. Pippa og Sølv trodde kanskje på saken, selv om de kjempet for den på ulike måter. Men for Sofie var det alltid Emile som var saken. En fri verden ville vært fantastisk, men hvilken rolle spilte det hvis hun ikke hadde en familie å dele den med?

Hun hadde trukket kraft fra nettet, fra lys og maskiner, og drept og drept så mange ganger at sjelen hennes var slitt i fillebiter. Hun hadde ofte vurdert å finne broren på egen hånd, men hun var ingen spion og hadde ikke noe nettverk. Så hun ble hvor hun var, og i det skjulte konstruerte hun sitt eget agn å friste Ophion med. Før hun dro til Kavalla, sørget hun for at de visste om det. Hvor viktig det var, det hun hadde funnet ut.

Hun løp mot kaia, fortere og fortere. Hvis ikke hun rakk det, fantes det kanskje en liten båt som hun kunne ta ut til dampskipet. Kanskje hun kunne svømme til hun var så nær at Sølv kunne se henne og nå henne med kraften sin.

Sofie løp forbi forfalne hus og gjennom ujevne gater. Tåken drev i slør.

Hun hadde fri bane til dampskipet som la ut fra kai, og spurtet etter det.

På dekket av Bodegraven kunne hun skimte Sølv. Han holdt øye med henne. Men hvorfor brukte han ikke kreftene til å nå henne? Da hun kom noen meter nærmere, så hun at han presset hånden mot skulderen. Han blødde.

Måtte Ktona ha nåde med ham. Det så ikke ut som han var hardt skadet, men hun trodde hun visste hva slags kule som hadde truffet ham. Den hadde nok kjerne av gorsia-stein, som kvelte magi.

Kreftene hans var ubrukelige. Men hvis en snikskytter hadde truffet Sølv på skipet … Sofie stoppet opp.

Det åpne kjøretøyet sto i skyggen av bygningen på den andre siden av havnen. Hinden satt fortsatt tilbakelent i setet, som en dronning. Ved siden av henne rettet en snikskytter geværet mot Sofie. Hun visste ikke hvor den andre var blitt av. Det var bare denne som hadde betydning. Han og geværet hans.

Det var nok fylt av gorsia-kuler. De kom til å slå henne ut i løpet av sekunder.

De gylne øynene til Hinden glødet som kull i mørket. Sofie målte avstanden til enden av bryggen og tauet Sølv hadde kastet ut. For hver centimeter Bodegraven tøffet ut mot det åpne havet, gled det lenger fra henne.

Hinden skakket utfordrende på hodet. Leppene var røde og stemmen faretruende rolig. «Er du raskere enn en kule, tordenfugl?»

Sofie svarte ikke. Hun løp bortover kaia, rask som vinden i fjordene der hun kom fra. Hun visste at snikskytteren fulgte henne i geværsiktet.

Enden av kaia og den mørke havnen lå foran henne.

Det smalt fra geværet.

Brølet til Sølv skar gjennom natten, allerede før Sofie traff plankene. Fliser skar seg inn i ansiktet mens det ene øyet tok imot støtet. Kulen traff det høyre låret og etterlot seg opprevet kjøtt og knuste bein i kjølvannet. Smerten var så voldsom at hun ikke klarte å skrike engang.

Sølv sluttet å brøle. Og så ropte han til kapteinen: «Kjør, kjør, kjør, kjør, kjør!»

Sofie visste at det var ille. Hun lå med ansiktet ned på kaia. Hun løftet hodet og svelget et smerteskrik mens blodet rant ut av nesen. Summingen til en Omega-ubåt forplantet seg i kroppen før hun fikk øye på lysene under vannflaten.

Fire undervannskrigsfartøy nærmet seg Bodegraven som haier.

Pippa Spetsos sto om bord på opprørsskipet Orrae. Rundt henne så Haldrenhavet ut som en mørk vidde. Førstelysene i byene langs nordkysten av Pangera glitret som gullstjerner i det fjerne.

Men hun hadde blikket rettet mot Servast og det lille lyset som var på vei mot dem.

Bodegraven kom i tide.

Hun presset en hånd mot den kalde, harde rustningen som dekket brystet, over våpenskjoldet til Lysfall-enheten, som forestilte solnedgangen. Hun hadde ikke tenkt å puste lettet ut før hun fikk se Sofie. Eller før hun sikret seg det hun hadde med, gutten og informasjonen.

Når hun hadde det, skulle hun vise Sofie hva overkommandoen syntes om å bli manipulert.

Agent Sølvbue hadde blitt med kvinnen han elsket, den arrogante jævelen. Idioten brydde seg ikke om gutten hun hadde med seg, det visste hun. Men informasjonen som Sofie skulle ha samlet inn for Ophion i det skjulte i årenes løp … selv han ville nok ha den.

Kaptein Richmond stilte seg ved siden av henne. «Avlegg rapport», beordret hun ham.

Han hadde lært at det var best å gjøre som hun sa. At det fantes dem i overkommandoen som støttet henne og ga folk et Hel for henne. Richmond fulgte med på skipet som nærmet seg. «Vi har radiokontakt», sa han. «Agenten din er ikke på skipet.»

Pippa ble stille. «Hva med broren?»

«Han er med. Og elleve andre barn fra Kavalla. Sofie Renast ble igjen så de fikk tid til å flykte. Beklager.»

Beklager. Pippa visste ikke hvor mange ganger de hadde sagt det jævla ordet til henne.

Men akkurat nå … Emile hadde kommet seg om bord på skipet. Var det verdt å miste Sofie for å få tak i ham?

Det var risikoen de hadde tatt da de lot Sofie dra til Kavalla. De risikerte å miste én verdifull ressurs i jakten på en annen.

Men det var før Sofie dro. Rett før hun gikk inn i leiren, hadde hun sagt at hun visste noe viktig om fienden. Å miste henne og den viktige informasjonen nå …

«Jeg vil …» hveste hun til kapteinen.

En sjømann kom løpende ut av glassdøren fra kommandobroen. Han så uhyggelig blek ut i måneskinnet. Han så først på kapteinen og deretter på Pippa, usikker på hvem han skulle rapportere til. «Bodegraven har fire Omegaer i hælene, og de nærmer seg fort. Agent Sølvbue er satt ut av spill. Han fikk en gorsia-kule i skulderen.»

Blodet frøs til is i Pippa. Med en gorsia-kule i seg ville ikke Sølvbue være til noen hjelp. «De kommer til å senke skipet heller enn å la ungene slippe unna.»

Det vrengte seg i magen. Helt følelsesløs overfor verdens redsler hadde hun ennå ikke blitt. Kaptein Richmond bannet lavt.

«Be skytterne om å stå klare», beordret Pippa. Selv om det var dårlige odds for at de skulle overleve et angrep fra Omegaene, kunne de fungere som distraksjon. Kapteinen gryntet bekreftende. Men gasten gispet og pekte.

I horisonten sluknet alle lysene i Servast. Bølgen av mørke spredte seg innover land.

«Hva i Hel …»

«Ikke Hel», sa Pippa lavt mens mørkleggingen bredte seg.

Sofie. Eller … Hun betraktet Bodegraven med smale øyne.

Så løp hun mot brovingen, der utsikten var bedre. Med Richmond ved siden av seg kom hun pesende frem, tidsnok til å se Bodegraven nærme seg i full fart. Undervannslysene fra de fire Omega-ubåtene flakket. De kom nærmere og nærmere.

Men mens de gjorde det, steg et mektig, hvitt lys opp under overflaten. Det slo sine lange armer rundt den nærmeste Omegaen.

Et øyeblikk senere fløy det hvite lyset mot den neste ubåten. Der den hadde vært, var det ingen lys lenger. Foran henne forsvant Omega-ubåten fra radaren.

«Ved alle gudene», sa Richmond.

Noe i den stilen, hadde Pippa nær sagt. Det var den merkelige evnen Sofie hadde. Ikke bare elektrisitet, men kraften i førstelyset også. Hun kunne kontrollere energi av alle slag og suge den inn i seg selv. På grunn av den mektige, uovervinnelige evnen hadde asteriene funnet og utryddet hele arten hennes for mange hundre år siden. Eller, det var det alle trodde.

Men nå var det to av dem, og ifølge Sofie var kreftene til broren større enn hennes. Det var de kreftene Pippa var vitne til nå. Lyset hoppet fra den andre ubåten, etterlot seg enda en blackout, og fløy mot den tredje.

Hun kunne ikke se Emile på Bodegraven, men han måtte være der.

«Hva er det som kan ta ut en Omega uten torpedoer?» murret en av sjømennene. Lyset sveipet under overflaten i retning den tredje ubåten. Selv på avstand kunne Pippa se de lange, hvite lysstrålene spre seg ut som vinger.

«Er det en engel?» hvisket noen. Pippa fnøs for seg selv. Blant de få vanene i Ophion var det ingen engler. Hvis Pippa hadde fått det som hun ville, skulle det ikke vært noen vaner blant dem i det hele tatt. Bortsett fra slike som dette. De som hadde krefter som en vane, men menneskelig sjel og kropp.

Emile var en enorm gave til opprørsbevegelsene, og overkommandoen kom til å bli svært fornøyde.

Den tredje Omega-ubåten ble mørk og forsvant ned i dypet. Blodet bruste i Pippa. Så forferdelig og storslagent var det. Bare én Omega igjen.

«Kom igjen», mumlet Pippa. «Kom igjen …» Det var for mye som hvilte på den båten. Den kunne faktisk avgjøre krigen.

«Den siste Omegaen skjøt to svoveltorpedoer», ropte en gast.

Men i det samme smalt det hvite lyset inn i Omegaen, og enorme mengder førstelys fikk den siste ubåten til å synke ned i dypet mens den snurret langsomt.

Og så sprang det utover. Et piskeslag av lys farget bølgene på overflaten turkise. Det så ut som en utstrakt hånd.

«Svoveltorpedoene er ikke på radaren lenger», rapporterte en av gastene hest. Stemmen hans var full av ærefrykt og forventning. «De har forsvunnet.»

Lysene fra Bodegraven var de eneste som var igjen, som svake stjerner i et hav av mørke.

«Kommandør Spetsos?» spurte Richmond.

Pippa overhørte Richmond og ruslet inn i varmen på kommandobroen. Hun tok en kikkert med lang rekkevidde fra en krok rett innenfor døren. Så var hun ute på det forblåste dekket igjen, med kikkerten rettet mot Bodegraven.

Der var Emile. Han var eldre, men det samme barnet som på bildene til Sofie. En mager skikkelse som sto alene i baugen. Han stirret ned i skipskirkegården mens de gled over den og deretter i retning landet bortenfor. Han sank sakte ned på kne.

Pippa smilte for seg selv, flyttet kikkerten og stirret inn i bekmørket i Pangera.

Sofie lå på siden og ventet på å dø. De eneste lydene hun kunne høre, var bølgeskvulpene mot kaia og blodet som dryppet ned på vannflaten under plankene.

Armen dinglet over enden av kaia mens Bodegraven seilte mot lysene på havet og tryggheten. Mot Pippa som hadde kommet med et krigsskip for å få Bodegraven i sikkerhet. Det var vel også for å hente Sofie, ikke bare Emile. Uansett hadde hun kommet. Ophion hadde kommet.

Tårene rant langs kinnene og ned på treplankene. Hun hadde vondt overalt.

Det skjedde når hun gikk for langt. Når hun trakk inn for mye kraft, slik hun hadde gjort i kveld. Førstelys gjorde mye mer vondt enn elektrisitet. Det svidde henne innvendig, men fikk henne også til å ville ha mer. Av kraften det hadde. Så hun unngikk det hvis hun kunne. Men det var grunnen til at Emile fristet overkommandoen, Pippa og Lysfall-enheten hennes så mye.

Det var ingenting igjen inni henne nå, ikke en gnist av kraft. Og ingen kom for å redde henne.

Hun hørte tunge fottrinn, og kaia og kroppen ristet. Den overveldende smerten fikk henne til å bite seg i leppen.

De blankpolerte, svarte støvlene stoppet noen centimeter fra nesen hennes. Sofie kikket opp med det friske øyet. Det bleke ansiktet til Hinden så ned på henne.

«Slem jente», sa Hinden med lys stemme. «Tenk å steke vargene mine sånn.» Hun betraktet Sofie med et ravfarget øye. «For en bemerkelsesverdig kraft du har. Og for en kraft broren din har, som kan senke Omega-ubåtene mine. Legendene om sånne som dere stemmer visst.»

Sofie sa ingenting.

Spionjegeren smilte litt. «Fortell meg hvem du ga informasjonen til, så skal jeg gå min vei og la deg leve. Så du kan treffe den kjære lillebroren din.»

«Ingen», sa Sofie med stive lepper.

«La oss ta en seiltur, Sofie Renast», sa Hinden.

Vargene la Sofie i en båt som så unnselig ut. Ingen sa noe mens de kjørte utover. Etter en time ble himmelen lysere. Da de var så langt fra kysten at den ikke syntes mot nattehimmelen lenger, løftet Hinden hånden. Motorene ble slått av, og båten gynget i bølgene.

Igjen kunne Sofie studere de blankpolerte, knehøye støvlene til Hinden. Hun var bundet fast, med gorsia-lenker rundt håndleddene, de kvelte kreftene hennes. Beinet var følelsesløst av smerte.

Hinden nikket til en av vargene, som dro Sofie på beina. Hun anstrengte seg for ikke å skrike av smerte. Bak henne åpnet en annen varg porten mot hekken. Den lille plattformen bakpå båten kom til syne. Halsen snørte seg sammen.

«Siden broren din druknet så mange soldater, er dette en passende straff», sa Hinden og gikk ned på plattformen. Vannet slo over støvlene hennes, men hun så ikke ut til å bry seg om det. Hun tok en liten, hvit stein opp av lommen, holdt den opp så Sofie kunne se den, og slapp den i vannet. Hun betraktet den med det skarpe vane-blikket sitt mens den sank nedover i mørket.

«På dette dypet drukner du nok før du treffer bunnen», bemerket Hinden. Det gylne håret bølget. Ansiktsuttrykket tilsa at hun var vant til å få viljen sin. Hun stakk hendene i lommen mens vargene satte seg på kne ved føttene til Sofie. De bandt dem sammen med lenker tynget av blylodd.

«Jeg spør deg igjen», sa Hinden og skakket på hodet. Sølvringen i halskjedet glitret. «Informasjonen du fikk tak i før du dro til Kavalla, hvem delte du den med?»

Sofie følte smerten der neglene hadde vært. Hun så for seg ansiktene i leiren, alle dem hun hadde etterlatt. Det var Emile det hadde dreid seg om for henne, men Ophion hadde rett i så mye på så mange måter. Og en liten del av henne hadde vært glad for å kunne drepe for dem. For å kjempe for de menneskene. Hun ville fortsette å kjempe for dem. Og for Emile. «Som jeg sa, jeg fortalte det ikke til noen.»

«Ja vel, da så.» Hinden pekte mot vannet. «Du vet hvordan dette ender.»

Sofie passet på å ikke vise hvor overrasket og fornøyd hun ble. Dette var en siste gave fra Solas. Hinden var visst ikke så smart som hun trodde selv. Det var en grusom død hun ga henne, men den gikk fort. Og det var ingenting mot den endeløse torturen Sofie hadde regnet med.

«Sett henne på plattformen.»

En kraftig varghann med mørkt hår protesterte hånlig. «Vi skal nok få det ut av henne.» Det var Mordoc, Hindens nestkommanderende. Han var nesten like fryktet som kommandanten sin, fremfor alt på grunn av de spesielle evnene han hadde.

Hinden så ikke på ham engang. «Dette kaster jeg ikke bort tiden på. Jeg tror på at hun ikke sa det til noen.» Hun smilte langsomt. «Så kunnskapen kommer til å dø med henne.»

Det var alt Hinden trengte å si. Vargene dumpet Sofie ned på plattformen. Smerten ilte gjennom låret, og hun undertrykte et skrik. Det iskalde vannet sprutet og gjorde klærne hennes våte. Det sved, men var bedøvende også.

Hun skalv og prøvde å huske hvordan luften kjentes, lukten av havet og den grå himmelen før daggry. Hun kom ikke til å se soloppgangen, som bare var noen minutter unna. Den kom hun aldri til å se igjen.

Hun hadde tatt skjønnheten og de små tingene i livet for gitt. Hun skulle ønske hun hadde nytt hvert øyeblikk i større grad.

Hamskifteren kom nærmere. «Er det noe mer du vil si?»

Emile hadde sluppet unna, det var det eneste som betydde noe. Nå var han trygg.

Hun smilte skjevt til Hinden. «Dra til Hel.»

Hendene til Mordoc hadde svære klør. Han dyttet henne av plattformen.

Hun traff det iskalde vannet som en bombe. Blyet rundt føttene dro henne under, alt hun var og kunne vært.

Som et spøkelse sto Hinden der i den kjølige tåken på Haldrenhavet. Hun så på til Sofie Renast forsvant i favnen til Ogenas.

Til å være en vanlig tirsdagskveld trakk balletten i Crescent City uvanlig mange. De myldrende massene i lobbyen drakk, pratet og minglet. Det fylte Bryce Quinlan med en stille glede og stolthet.

Det var bare én grunn til at det var så fullt i kveld. Med fe-hørselen hørte hun hundrevis av stemmer rundt seg som hvisket Juniper Andromeda. Det var Juniper som var stjernen i kveldens forestilling.

Selv om det var mange til stede, var rommet preget av ærbødig ro, som et tempel.

Bryce følte at de antikke gudestatuene langs veggen i den lange lobbyen stirret på henne. Eller kanskje det var det velkledde, eldre hamskifterparet. De sto ved siden av en liggende statue av jordgudinnen Ktona, som var naken og ventet på å bli omfavnet av elskeren sin, Solas. Hamskifterne var en slags store kattedyr etter lukten å dømme, og klokkene og smykkene tilsa at de var rike. De glodde åpenlyst på henne.

Hun smilte kort til dem med stramme lepper.

Siden angrepet i vår hadde dette skjedd nesten hver dag i en eller annen form. De første gangene var det overveldende og skremmende. Folk kom bort til henne og hulket av takknemlighet. Nå stirret de bare.

Hun klandret ikke dem som ville snakke med henne, eller som trengte å snakke med henne. Hun hadde helbredet byen, men ikke menneskene som bodde der …

Innen førstelyset hennes hadde eksplodert gjennom Lunathion, var mange døde allerede. Hunt hadde vært heldig. Han var i ferd med å trekke sitt siste åndedrag da førstelyset reddet ham. Fem tusen andre hadde ikke vært like heldige.

Ei heller familiene deres.

Så mange mørke båter hadde seilt over Istros til tåken i Beinkvarteret at de lignet en flokk svarte svaner. Hunt hadde fløyet henne opp over byen så hun kunne se på. Kaia langs elven vrimlet av folk som sørget. Skrikene deres steg opp til de lave skyene der de svevde.

Hunt holdt fastere rundt henne og fløy dem hjem.

«Ta et bilde også», ropte Ember Quinlan til hamskifterne. Hun sto ved siden av en marmortorso av Ogenas, som steg opp av bølgene. Havgudinnen hadde spisse, fyldige bryster og armene i været. «Bare ti gullmark. Femten hvis dere vil være med selv.»

«Gi faen, mamma», brummet Bryce. Ember sto med hendene i siden. Hun hadde på seg en grå silkekjole og pashminaskjerf, og så lekker ut. «Drit i det der, vær så snill.»

Ember åpnet munnen som om hun ville si noe mer, de flaue hamskifterne skyndte seg mot den østre trappen, men ektemannen avbrøt henne. «Jeg er enig med Bryce», sa Randall. Han hadde på seg marineblå dress og så stilig ut.

Ember så rasende på stefaren til Bryce, som etter Bryces mening var den eneste faren hun hadde. Men Randall pekte likeglad på en bred frise bak dem. «Den der minner meg om Athalar.»

Bryce var glad for at han skiftet tema. Hun rynket pannen og snudde seg dit han pekte. En kraftig hann-fe sto over en ambolt, med hammeren løftet mot himmelen i den ene neven. Lynet slo ned fra himmelen, fylte hammeren og strømmet ned mot det den skulle til å slå på. Et sverd.

Ukjent skulptør. Palmira, ca. 125 V.T. sto det på et skilt.

Bryce løftet mobilen og knipset et bilde. Så åpnet hun meldingstråden med navnet Hunt Athalar er bedre i solball enn meg.

Akkurat det kunne hun ikke nekte for. De hadde dratt til den lokale solballbanen for å spille i forrige uke, en solfylt ettermiddag. Hunt hadde knust henne. På vei hjem hadde han endret navnet sitt på telefonen hennes.

Med noen sveip med tommelen suste bildet ut i eteren sammen med meldingen: En slektning du har mistet kontakten med?

Hun la telefonen i vesken og oppdaget at moren så på henne. «Hva?» knurret hun.

Ember gjorde en håndbevegelse mot frisen. «Hvem skal forestille?»

Bryce studerte det som sto med liten skrift nederst i høyre hjørne. «Det står bare ‘Sverdet blir smidd’.»

Moren kikket på inskripsjonen, som nesten ikke syntes. «På hvilket språk?»

Bryce prøvde å se avslappet ut. «Det gamle språket til feene.»

«Å.» Ember knep leppene sammen. Randall vandret klokelig videre i folkemengden og ble stående og studere en svær statue av Luna, som siktet mot himmelen med buen. Hun hadde to jakthunder ved føttene og en hjort som strøk seg mot hoften hennes. «Kan du det flytende fremdeles?»

«Jepp», sa Bryce og la til: «Det har kommet godt med.»

«Det har det sikkert.» Ember strøk en lokk av det svarte håret bak øret.

Bryce gikk videre til neste frise, som hang fra det høye taket i nesten usynlige vaiere. «Dette er fra De første krigene.» Hun studerte relieffet som var hugget inn i den tre meter høye marmorblokken. «Det skal forestille …» Hun holdt ansiktet så nøytralt hun kunne.

«Hva?» Ember gikk nærmere. Motivet viste en hær av demoner med vinger. De styrtet ned fra himmelen og over en jordisk hær, som var samlet på sletten nedenfor.

«Det forestiller hærene fra Hel som kommer for å erobre Midgard under De første krigene», sa Bryce. Hun anstrengte seg for å holde stemmen likegyldig. For å stenge ute klørne og hoggtennene og de lærkledde vingene, smellene fra geværer som hun kjente helt inn i margen, elven av blod i gatene, skrikene og …

«Det skulle man tro var et populært verk i disse dager», bemerket Randall. Han hadde kommet tilbake og studerte frisen.

Bryce svarte ikke. Hun likte ikke å snakke med foreldrene om det som hadde skjedd denne våren. Særlig ikke midt i en travel teaterlobby.

Randall løftet haken og studerte inskripsjonen. «Hva står det her, da?»

Bryce visste at moren leste henne som en åpen bok, men prøvde å ikke virke irritert. Hun skumleste teksten på det gamle språket til feene.

Det var ikke det at hun prøvde å legge skjule på hva hun var blitt utsatt for. Hun hadde snakket med moren og faren om det et par ganger. Men det endte alltid med at Ember gråt eller raste mot vanene, som hadde stengt så mange uskyldige ute. Og med alle morens følelser på toppen av hennes egne …

Det var lettere å ikke snakke om det, hadde hun innsett. Hun foretrakk å diskutere det med Hunt, eller å svette det ut i dansetimene til madame Kyrah to ganger i uken. Det var små skritt mot ordentlig samtaleterapi, som Juniper stadig foreslo. Men begge deler hadde hjulpet enormt.

Hun oversatte teksten i hodet. «Dette er en del av en større samling. Sannsynligvis en som gikk rundt hele utsiden av en bygning, der hver enkelt frise fortalte en del av historien. ‘De sju fyrstene av Hel så i misunnelse på Midgard og slapp sine vanhellige horder løs på våre forente hærer’, står det.»

«Det er visst ikke noe som har forandret seg på femten tusen år», sa Ember og ble mørk i blikket.

Bryce lot være å si noe. Hun hadde ikke fortalt moren om fyrst Aidas. At han hadde hjulpet henne to ganger nå, og ikke så ut til å kjenne til de onde planene til brødrene sine. Hvis moren fikk vite at hun hadde omgåttes den femte fyrsten av Hel, ville man måtte omdefinere hva å gå berserk betydde.

«Kan du ikke få deg jobb her?» spurte Ember og slo ut med den solbrune hånden mot det storslåtte inngangspartiet. Kunstutstillingene i lobbyen og noen av de andre etasjene skiftet stadig. «Du har kompetansen. Det ville ha vært perfekt.»

«De har ingen ledige stillinger.» Det var sant. Og hun ville ikke bruke prinsessetittelen til å skaffe seg en. Et sted som ballettens kunstavdeling ville hun gjøre seg fortjent til å jobbe i.

Jobben i feenes arkiv hadde hun godt nok fått fordi de anså henne å være fe-prinsesse, det var åpenbart. Men det føltes ikke som det samme, for der hadde hun ikke hatt like lyst til å jobbe.

«Prøvde du i det hele tatt?»

«Mamma», sa Bryce, og stemmen var blitt skarpere.

«Bryce.»

«Mine damer», sa Randall i en ertende tone så ikke stemningen skulle bli eskalere.

Bryce smilte takknemlig til ham, men moren så misfornøyd ut. Hun kikket opp på lysekronene over den pyntede folkemengden og sukket.

«Greit, mamma. Kom igjen, bare si det.»

«Si hva da?» spurte Ember uskyldig.

«Hva du mener om jobben min.» Hun bet tennene sammen. «I årevis kritiserte du meg fordi jeg var assistent, men nå som jeg gjør noe bedre, er ikke det bra nok, heller.»

Dette var ikke rett tid og sted med så mange som kunne høre dem. Men Bryce hadde fått nok.

Ember så ikke ut til å bry seg. «Det er ikke det at den ikke er bra nok. Det er hvor jobben befinner seg.»

«Feenes arkiv drives uavhengig av ham.»

«Å? Han kalte det sitt eget personlige bibliotek, husker jeg.»

«Mamma», sa Bryce stramt. «Galleriet finnes ikke mer. Jeg trenger en jobb. Beklager at jeg ikke kan ha en ni-til-fem-jobb i næringslivet akkurat nå. Eller at kunstavdelingen til balletten ikke har noe ledig.»

«Jeg skjønner bare ikke hvorfor du ikke kunne finne på et eller annet med Jesiba. Hun har fortsatt lageret, og hun trenger sikkert hjelp med det hun gjør der.»

Bryce lot være å himle med øynene. Dagen etter angrepet på byen hadde Jesiba tømt galleriet, både for kunsten og de dyrebare bøkene. De var alt som var igjen av det store oldtidsbiblioteket i Parthos. Kunstgjenstandene til Jesiba befant seg stort sett på lageret nå, mange pakket ned i kasser. Men hvor trollkvinnen hadde tatt med seg bøkene fra Parthos, ante hun ikke. De var blant de få restene av menneskenes verden fra før asteriene kom. Hun hadde ikke turt å spørre Jesiba hvor de var. At asteriene ikke hadde blitt tipset om de forbudte bøkenes eksistens, var et mirakel. «Det er grenser for hvor mange ganger jeg kan be om jobb uten at det høres ut som jeg trygler.»

«Og det kan ikke en prinsesse gjøre.»

Bryce hadde gjentatt ganger sagt til moren at hun ikke var noen prinsesse. At hun ikke ville være det, og at Høstkongen i hvert fall ikke ville at hun skulle være det. Den drittsekken hadde hun ikke snakket med siden han besøkte henne på galleriet, rett før konfrontasjonen med Micah. Da alle fikk se kraften som strømmet gjennom blodårene hennes.

Hun måtte anstrenge seg for ikke å kikke ned. Den dype utringningen på den lyseblå kjolen blottet det stjerneformede merket mellom brystene. Heldigvis var kjoleryggen høy nok til å skjule hornet som var tatovert der. Det hvite merket skilte seg ut mot den fregnete, gyllenbrune huden, som et gammelt arr. På de tre månedene siden byen ble angrepet, hadde det ikke bleknet.

Bryce hadde mistet tellingen på hvor mange ganger hun hadde tatt moren i å stirre på stjernen.

En klynge av vakre skogsnymfer kom slentrende forbi med champagneglass i hånden. De luktet av sedertre og mose. Bryce dempet stemmen. «Hva vil du jeg skal gjøre? Flytte hjem til Nidaros og late som om jeg er helt vanlig?»

«Hva er det som er så ille med å være helt vanlig?» Det vakre ansiktet til moren glødet av en indre ild som aldri, aldri sluknet. «Hunt ville nok likt å bo der.»

«Han jobber fremdeles for 33. legion, mamma», sa Bryce. «Han er nestkommanderende, for faen. Og selv om han for å glede deg sier at han vil bo i Nidaros, må du ikke tro at han mener det.»

«Nå dolker du ham i ryggen her», sa Randall mens han studerte en informasjonsplakat i nærheten.

«Jeg har nok sett at det er noe rart på gang mellom dere to», sa Ember før Bryce rakk å svare.

Selvfølgelig måtte moren ta opp to temaer hun ikke ville snakke om, i løpet av fem minutter. «Hvordan da?»

«Dere er sammen, men ikke sammen», sa Ember. «Hva dreier det seg om?»

«Det har du ikke noe med.» Virkelig ikke. Som om Hunt skulle ha hørt dem, vibrerte telefonen i vesken hennes. Hun tok den opp og kikket på skjermen.

Jeg håper jeg får sånne magemuskler en dag, hadde Hunt skrevet.

Bryce måtte smile. Hun kikket på den muskuløse festatuen igjen før hun svarte: Jeg tror du har noen flere enn ham, faktisk …

«Ikke overse meg, Bryce Adelaide Quinlan.»

Telefonen vibrerte igjen, men Bryce leste ikke Hunts svar. «Kan du være så snill å la det ligge?» spurte hun moren. «Og ikke snakk om det når Hunt kommer.»

Ember skulle til å si noe. «Enig», sa Randall. «Ingen jobb- eller kjærlighetsavhør når Hunt kommer.»

Moren rynket pannen skeptisk. «Mamma, bare … slutt, greit?» sa Bryce. «Jeg har ikke noe imot jobben min, og det mellom Hunt og meg er noe han og jeg ble enige om. Det går bra med meg. La oss la det bli med det.»

Det var løgn, delvis.

Hun likte faktisk jobben sin, veldig godt. Den private fløyen av feenes arkiv inneholdt mange eldgamle gjenstander som hadde vært forsømt i århundrer. Nå måtte de bli undersøkt og katalogisert så de kunne sendes på vandreutstilling neste vår.

Hun bestemte selv når hun ville jobbe, og over seg hadde hun bare forskningssjefen, en av de få ansatte som ikke var fe. Hamskifteren var ugle og jobbet bare om natten, så de var der nesten aldri samtidig. Det verste med arbeidsdagen var når hun kom om morgenen og gikk gjennom hovedbygningen i det svære komplekset. Vaktene glante alltid på henne. Noen bukket til og med. Og så måtte hun fortsette gjennom atriet, der bibliotekarene og publikum også stirret.

Alle stirret nå for tiden, og hun hatet det. Men det ville hun ikke snakke med moren om.

«Greit», sa Ember. «Jeg bekymrer meg bare for deg, vet du.»

Det stakk i hjertet. «Jeg vet det, mamma. Og jeg vet …» Hun strevde med å finne de riktige ordene. «Det er fint å vite at jeg kan flytte hjem, hvis jeg vil. Men det blir ikke akkurat nå.»

«Fint nok», sa Randall og så strengt på Ember. Så la han armen rundt livet hennes og ledet henne mot en annen frise, på den andre siden av lobbyen.

Bryce benyttet anledningen til å ta frem telefonen igjen. Hunt hadde sendt henne to meldinger.

Vil du telle magemusklene mine når vi kommer hjem fra balletten?

Magen strammet seg, og tærne krummet seg i de høyhælte skoene. Hun hadde aldri vært mer glad for at foreldrene hadde menneskelig luktesans.

Jeg er der om fem minutter, forresten, hadde Hunt tilføyd. Isaiah kom med en ny sak, så jeg er litt sen.

Hun sendte en tommel opp. Vær så snill, kom så fort du kan, skrev hun. Jeg fikk nettopp et skikkelig kryssforhør om jobben. Og om deg.

Hunt skrev tilbake med en gang. Bryce leste meldingen mens hun langsomt gikk etter foreldrene, som fortsatt studerte frisen. Hva da om meg?

«Bryce», ropte moren og pekte på frisen foran seg. «Se på denne. Det er JJ.»

Bryce så opp fra telefonen og smilte. «Den store krigeren Jelly Jubilee.» På veggen hang et bilde av en pegasus som stormet ut i kamp. Men ikke en enhjørningpegasus som den Bryce hadde lekt med i barndommen. En skikkelse i rustning og med hevet sverd red på dyret. Hvem det dreide seg om, var ikke mulig å se på grunn av hjelmen. Bryce tok et bilde og sendte det til Hunt.

JJ fra De første krigene til tjeneste!

Hun skulle til å svare på Hunts spørsmål – Hva da om meg? – idet moren sa: «Be Hunt om å slutte å flørte og skynde seg hit.»

Bryce skulte på henne og la telefonen tilbake i vesken.

Etter at folk hadde fått vite at hun var Høstkongens datter og stjernefødt arving, var mye annerledes. Folk glodde, hun hadde begynt å gå med hatt og solbriller for å få være litt anonym, jobben på feenes arkiv. Men moren var i det minste den samme.

Bryce visste ikke om det var en trøst eller ei.

Losjene til venstre for scenen var englenes del av salen, et nivå over scenegulvet. Da Bryce kom inn i den private losjen, gliste hun mot det tunge, gylne forhenget foran scenen. Det var bare ti minutter til forestillingen begynte, og da skulle verden få se hvor begavet Juniper var.

Ember gled grasiøst ned i ett av de røde fløyelssetene foran i losjen, og Randall satte seg ved siden av henne. Moren smilte ikke. Bryce klandret henne ikke for det, for tvers overfor dem lå losjene til de kongelige feene. Det var et mirakel at Ember ikke hadde vist dem fingeren ennå, sånn som mange av de juvelbesatte adelsfeene stirret på Bryce.

De hadde virkelig gode plasser. Randall plystret anerkjennende og kikket over det gylne rekkverket. «Fin utsikt.»

Bak Bryce ble luften elektrisk, summende og levende. Hårene på armene reiste seg. «Det er fordelen med å ha vinger. Ingen vil sitte bak deg», lød en maskulin stemme fra vestibylen.

Bryce merket etter hvert godt når Hunt var til stede. Det var som å lukte lynet i vinden. Han trengte bare å gå inn i et rom, så visste hun at han var der. En bølge av kraft steg i kroppen. Det var som om magien, ja, selve blodet hennes responderte på hans.

Nå sto han i døråpningen. Han dro allerede i det svarte slipset rundt halsen.

Han var … Guder.

Han hadde svart dress og hvit skjorte. Begge deler var skreddersydd til den kraftige, muskuløse kroppen, og han så helt utrolig ut. Og så de grå vingene i tillegg. Hun var fortapt.

Hunt gliste megetsigende, men nikket til Randall. «Du ser bra ut, mann. Beklager at jeg er sen.» Bryce hørte knapt hva faren svarte, mens hun betraktet festmåltidet av en engel hun hadde foran seg.

For en måned siden hadde han klippet håret. Ikke for kort. Hun hadde grepet inn før draki-stylisten klippet av alle de nydelige lokkene, men det skulderlange håret var borte. Hunt kledde den kortere frisyren, men flere uker senere var det likevel et sjokk å se håret pent trimmet i nakken. Det var bare noen lokker foran som var uregjerlige nok til å titte ut gjennom hullet i solballkapsen. Men i kveld hadde han klart å gre det pent, så pannen syntes.

Det var også fremdeles et sjokk, at det ikke var noen tatovering der. Ikke spor av de mange årene med pine som han hadde gjennomgått, bortsett fra C-en som var stemplet over slavetatoveringen på høyre håndledd. Den viste at han var en fri mann nå. Ikke fullverdig borger, men nærmere borgerskap enn peregriniene.

Mansjettene på dressjakken og skjorten skjulte tatoveringen. Hun løftet blikket og studerte ansiktet hans. Lysten i de mørke, skjeve øynene gjorde henne tørr i munnen. «Du ser ikke så verst ut selv», sa han og blunket.

Randall hostet og bladde i programmet. Ved siden av ham gjorde Ember det samme.

Bryce strøk hånden over den blå kjolen. «Denne gamle greia?»

Hunt humret og dro i slipset igjen.

Hun sukket. «Du er vel ikke en sånn stor, tøff mann som gjør et nummer ut av at de hater å pynte seg?»

«Bra at jeg ikke må gjøre det så ofte, hva?» sa han med et muntert blikk. Nå var det Embers tur til å hoste.

Bryce skulle til å svare da det banket på døren til losjen. En satyrtjener dukket opp bærende på et brett med gratis champagne. «Fra frøken Andromeda», sa han.

Bryce gliste. «Jøss.» Hun skulle sende June en dobbelt så stor bukett som hun hadde tenkt. Hun tok imot glasset satyren rakte henne, men før hun rakk å ta en slurk, la Hunt hånden forsiktig på håndleddet hennes for å stoppe henne. Etter hendelsene i vår hadde hun begynt å drikke litt igjen. Men det var ikke for at hun skulle ta det med ro at han stoppet henne, mistenkte hun.

Hun rynket pannen og ventet til servitøren hadde gått. «Vil du skåle?» spurte hun.

Hunt stakk hånden i innerlommen på dressen og tok ut en liten beholder med mintpastiller. Eller noe som så ut som mintpastiller. Hun rakk knapt å reagere før han slapp en hvit pille i glasset hennes.

«Hva i Hel …?»

«Jeg bare tester den.» Han studerte glasset. «Hvis det er dop eller gift i, blir den grønn.»

Ember stemte anerkjennende i: «Bare fordi satyren sa at champagnen er fra Juniper, hvordan vet du at det stemmer? Det kan være hva som helst i den.» Hun nikket til Hunt. «Lurt tenkt.»

Bryce skulle til å protestere, men Hunt hadde et poeng. «Nå kan jeg jo ikke drikke den. Den er ødelagt.»

«Pillen smaker ikke noe», sa Hunt. Da væsken forble blekt gyllen, klinket han glasset sitt mot hennes. «Bånnski.»

«Stilig», sa hun og tok en slurk. Det smakte fortsatt champagne. Den oppløste pillen hadde ikke etterlatt seg smak eller spor.

De gylne lampettene og de dinglende lysekronene dempet seg to ganger i løpet av fem minutter, og Bryce og Hunt tok plass bak foreldrene hennes. Hun kunne så vidt skimte Fury på første rad.

Hunt fulgte blikket hennes. «Ville hun ikke sitte sammen med oss?»

«Nei.» Bryce betraktet det skinnende, mørke håret og den svarte drakten til venninnen. «Hun vil se hver eneste dråpe av svetten til Juniper.»

«Jeg trodde hun så det hver kveld», sa Hunt ironisk.

Bryce hevet et øyebryn, mens Ember snudde seg i stolen og smilte. «Hvordan går det med Fury og Juniper? Har de flyttet sammen nå?»

«For to uker siden.» Bryce strakte hals og studerte Fury, som så ut til å lese i programmet. «Og det går veldig bra med dem. Jeg tror Fury blir her denne gangen.»

«Og du og Fury?» spurte moren forsiktig. «Dere hadde jo noen problemer en stund.»

Hunt ble plutselig veldig opptatt av telefonen sin, og Bryce bladde litt i programmet uten mål og mening. «Det tok litt tid å finne ut av ting med Fury. Men det går bra med oss nå.»

«Gjør Axtar fremdeles det hun er best til?» spurte Randall.

«Jepp.» Bryce lot være å kommentere leiemordervirksomheten til venninnen. «Men hun har det bra. Og de har det bra sammen. Det er det viktigste.»

«Bra», sa Ember og smilte forsiktig. «De er et så fint par.» Og fordi moren var … vel, moren hennes, så hun på Bryce og Hunt. «Det ville dere to også vært hvis dere hadde tatt dere sammen», sa hun uten å eie skam i livet.

Bryce sank ned i setet og løftet programmet for å skjule at hun rødmet. Hvorfor hadde de ikke dempet lyset ennå? Hunt, derimot, tok det pent. «Alt godt kommer til den som venter, Ember», sa han.

Den arrogante og flåsete tonen fikk Bryce til å skule stygt på ham. Hun slapp programmet ned i fanget. «Dette er en stor kveld for June», sa hun. «Ikke ødelegg den med teit erting.»

Ember klappet Bryce på kneet og snudde seg mot scenen igjen.

Hunt tømte champagneglasset, og Bryce ble tørr i munnen igjen ved synet av den brede, kraftige halsen som svelget. «Og jeg som trodde du elsket å erte», sa han.

Hun hadde valget mellom å sikle eller å snu seg bort, så i stedet for å ødelegge kjolen studerte hun folkemengden. De var i ferd med å finne plassene sine. Det var flere som kikket mot losjen der hun satt.

Spesielt fra losjene til feene. Hverken faren eller Ruhn var å se, men hun dro kjensel på noen av de kalde ansiktene. Blant annet foreldrene til Tristan Flynn, lord og lady Hawthorne. Mellom dem satt Sathia, den supersnobbete datteren deres. Ingen av de stivpyntede, adelige feene virket glade for å se Bryce her. Og godt var det.

«Husk at det er en stor kveld for June», sa Hunt og trakk litt på smilebåndet.

Bryce så stygt på ham. «Hva?»

Hunt nikket nesten umerkelig mot de arrogante ansiktene til feene. «Du lurer på hvordan du kan gjøre dem forbanna, det ser jeg på deg.»

«Nei, det gjorde jeg ikke.»

Han lente seg mot henne. «Jo, og det vet jeg fordi jeg også gjorde det», hvisket han. Hun kjente pusten hans i nakken. Et par kameraer glimtet til over og under dem, og hun skjønte at det ikke var sceneteppet folk tok bilder av.

Hun lente seg bakover og så på Hunt. Nå kjente hun ansiktet hans like godt som sitt eget. Et øyeblikk stirret de på hverandre, i en altfor kort evighet. Hun svelget, men klarte ikke å røre seg eller slippe ham med blikket.

Hunt svelget, men sa ikke noe mer, han heller.

Tre jævla måneder med denne torturen. Dumme avtale. Venner, men mer enn det. Mer, men uten de fysiske frynsegodene.

«Det er veldig snilt av deg å være her for Juniper», sa han til slutt med grøtete stemme.

Hun skjøv håret over skulderen. «Du får det til å høres ut som det koster meg masse.»

Han nikket mot de adelige feene, som fremdeles smilte nedlatende. «Du kan jo ikke gå med hatt og solbriller her, så … ja.»

«Jeg skulle ønske at hun hadde skaffet oss plasser bakerst», måtte hun innrømme.

I stedet hadde Juniper gitt dem denne losjen, for å få plass til vingene til Hunt. Dermed kunne alle se den stjernefødte prinsessen og den falne engelen.

Orkesteret stemte opp. Lyden av fioliner og fløyter som langsomt våknet til liv, fikk Bryce til å se på dem. Musklene strammet seg av seg selv, som om de gjorde seg klare til å bevege seg. Til å danse.

Hunt lente seg mot henne igjen. «Du er nydelig i kveld», sa han lavt.

«Å, jeg vet det», sa hun og bet seg i underleppen for ikke å glise. Lysene ble dempet, så til Hel med det, bestemte hun seg for. «Når får jeg telle de magemusklene, Athalar?»

Han kremtet et par ganger og vred seg i setet så fjærene raslet. Hun gliste, fornøyd med seg selv.

«Om fire måneder, Quinlan», sa han lavmælt.

«Og tre dager», svarte hun.

Øynene hans lyste. Det ble mørkere rundt dem.

«Hva er det dere snakker om bak der?» spurte Ember.

«Ingenting», svarte Bryce uten å ta blikket fra Hunt.

Men det var ikke ingenting. Det var den dumme avtalen som hun hadde inngått med Hunt. I stedet for å hoppe til sengs med en gang skulle de vente til vintersolverv med å gi utløp for begjæret. Bruke sommeren og høsten på å bli kjent, uten en psykotisk erkeengel og noen demoner som jaktet på dem.

Og det hadde de gjort. Å flørte for å plage hverandre var lov, men noen ganger skulle hun virkelig ønske hun aldri hadde foreslått det. Spesielt i kveld. Hun skulle ønske hun kunne dratt ham med seg inn i garderoben i vestibylen bak dem og vist ham nøyaktig hvor godt hun likte den dressen.

Fire måneder, tre dager og … Hun kikket på klokken med smal rem, som hun hadde på håndleddet. Fire timer. Og ved midnatt på vintersolverv skulle hun stryke …

«Brennende jævla Solas, Quinlan», stønnet Hunt og vred seg i setet igjen.

«Beklager», mumlet hun. For andre gang på én time var hun glad foreldrene ikke hadde like god luktesans som Hunt.

Han lo og la armen over stolryggen. Fingrene viklet seg inn i håret hennes, som hang løst i kveld. Han virket fornøyd. Som om han hørte til her.

Hun kastet et blikk på foreldrene, som satt like tett inntil hverandre. Hun klarte ikke å la være å smile. Moren hadde også brukt en stund på å gjøre det hun ville gjøre med Randall. Det hadde vært noen … greier i begynnelsen. Lenger enn det ville ikke Bryce tenke når det gjaldt dem. Men det hadde tatt nesten ett år før de ble sammen offisielt, og ting hadde jo endt ganske så bra.

Derfor satte Bryce pris på disse månedene med Hunt, like mye som dansetimene med madame Kyrah. Det var bare han som egentlig forsto hva hun gikk gjennom. Han hadde vært der ved porten.

Hun studerte ansiktet hans, og leppene strammet seg igjen. Han var slående vakker. Hvor mange netter hadde de ikke sittet oppe og snakket om alt og ingenting? Bestilt takeaway, sett på film, realityserier og solball, spilt videospill eller sittet på taket av bygården og sett engler, hekser og drakier fly over himmelen som stjerneskudd.

Det var så mange ting ved fortiden sin som han hadde delt, både triste og forferdelige og gledelige. Hun ville vite alt sammen. Og jo mer hun fikk vite, desto mer fikk hun lyst til å dele, og jo mer …

Stjernen på brystet hennes lyste opp.

Hun la hånden over den. «Jeg skulle ikke ha tatt på meg denne dumme kjolen.»

Fingrene dekket så vidt stjernen. Den sendte hvitt lys gjennom den mørke teatersalen og lyste opp ansiktene som snudde seg mot henne. Orkesteret ble stille mens de ventet på dirigenten.

Hun våget ikke å kikke i retning feene på den andre siden av rommet. Hun ville ikke se avskyen og forakten deres.

Ember og Randall snudde seg rundt i setene. Faren rynket pannen i bekymring, og Ember sperret opp øynene. Moren visste også at feene hånflirte. Hele livet hadde hun skjult Bryce for dem, for hun visste hvordan de ville reagere på kraften som strålte ut av henne nå.

«Hei!» ropte en eller annen idiot under dem i salen. «Slå av lyset!» Noen få humret, og Beyce ble glovarm i ansiktet. Men det ble fort stille.

Hun regnet med at Fury hadde vært i nærheten.

Bryce holdt begge hender over stjernen, som begynte å gløde på de verst tenkelige tidspunkter. Dette var bare det mest ydmykende av dem. «Jeg vet ikke hvordan jeg skal slå den av», hvisket hun og skulle til å reise seg og flykte ut i vestibylen bak forhenget.

Hunt lot en varm, tørr hånd gli over arret, og fingrene streifet brystene hennes. Håndflaten hans var så bred at den dekket det lysende merket. Det glødet gjennom fingrene hans, så den lysebrune huden ble rødgyllen, men han klarte å stoppe lyset.

«Bare innrøm det, du ville at jeg skulle ta på deg», hvisket han. Hun klarte ikke å la være å fnise som en annen idiot. Hun begravde ansiktet mot skulderen hans. Det glatte stoffet i dressen var kjølig mot kinnet og pannen. «Trenger du å summe deg?» spurte han. Hun visste at han stirret rasende på de drittsekkene som fortsatt glodde. Og på de adelige feene som hveste over skammen.

«Skal vi gå?» spurte Ember. Stemmen var skarp av bekymring.

«Nei», sa Bryce og la hånden over Hunts. «Det går bra med meg.»

«Du kan ikke sitte sånn», svarte Ember.

«Det går bra med meg, mamma.»

Hunt flyttet ikke hånden. «Vi er vant til å bli stirret på, ikke sant, Quinlan?» Han gliste til Ember. «De kan ikke kødde med oss.» Smilet hans var stramt. Det var en påminnelse til alle som betraktet dem, at han ikke bare var Hunt Athalar, han var Umbra mortis også. Dødens skygge.

Det navnet hadde han gjort seg fortjent til.

Ember nikket anerkjennende, og Randall så takknemlig på Hunt. I det samme dukket heldigvis dirigenten opp, og det lød en spredt applaus.

Bryce trakk pusten dypt, og så pustet hun sakte ut. Hun hadde ingen kontroll over når stjernen blusset opp, eller når den sluttet. Hun nippet til champagnen. «Kåt morderengel tafser på stjernefødt prinsesse på ballett. Det blir overskriften på sladdernettsidene i morgen», hvisket hun nonchalant til Hunt.

«Bra», brummet han. «Det kommer til å styrke posisjonen min i 33. legion.»

Hun smilte motvillig. Det var én av de mange tingene han klarte. Å få henne til å le, selv når verden gjorde sitt for å ydmyke og utstøte henne.

Fingrene hans på brystet hennes ble mørke. Hun sukket lettet. «Takk», sa hun mens konduktøren hevet taktstokken.

Hunt tok hånden bort fra brystet hennes, uendelig langsomt. «Ingenting å takke for, Quinlan.»

Hun kastet et nytt sideblikk på ham og lurte på hva skiftet i tonefallet skyldtes. Men så begynte orkesteret å spille, og sceneteppet gikk opp. Hun lente seg spent fremover og ventet på venninnens store entré.

